CELEX: 32019R0463
Language: fi
Date: 2019-01-30 00:00:00
Title: Komission delegoitu asetus (EU) 2019/463, annettu 30 päivänä tammikuuta 2019, Euroopan parlamentin ja neuvoston asetuksen (EU) 2015/2365 muuttamisesta vapautuksen piiriin kuuluvia yhteisöjä koskevan luettelon osalta (ETA:n kannalta merkityksellinen teksti.)

22.3.2019   
               
               
                  FI
               
               
                  Euroopan unionin virallinen lehti
               
               
                  L 80/16
               
            
         KOMISSION DELEGOITU ASETUS (EU) 2019/463,
         annettu 30 päivänä tammikuuta 2019,
         Euroopan parlamentin ja neuvoston asetuksen (EU) 2015/2365 muuttamisesta vapautuksen piiriin kuuluvia yhteisöjä koskevan luettelon osalta
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon arvopapereilla toteutettavien rahoitustoimien ja uudelleenkäytön raportoinnista ja läpinäkyvyydestä 25 päivänä marraskuuta 2015 annetun Euroopan parlamentin ja neuvoston asetuksen (EU) 2015/2365 (1) ja erityisesti sen 2 artiklan 4 kohdan,
         sekä katsoo seuraavaa:
         
                     (1)
                  
                  
                     Yhdistynyt kuningaskunta ilmoitti 29 päivänä maaliskuuta 2017 aikomuksestaan erota unionista Euroopan unionista tehdyn sopimuksen 50 artiklan nojalla. Perussopimuksia lakataan soveltamasta Yhdistyneeseen kuningaskuntaan sinä päivänä, jona erosopimus tulee voimaan, tai, jollei sopimusta ole, kahden vuoden kuluttua edellä tarkoitetusta ilmoituksesta, ellei Eurooppa-neuvosto yhteisymmärryksessä Yhdistyneen kuningaskunnan kanssa päätä yksimielisesti pidentää tätä määräaikaa.
                  
               
                     (2)
                  
                  
                     Neuvottelijoiden välillä sovittu erosopimus sisältää järjestelyjä, joiden mukaisesti unionin oikeutta sovelletaan Yhdistyneeseen kuningaskuntaan ja Yhdistyneessä kuningaskunnassa sen päivän jälkeen, jona perussopimuksia lakataan soveltamasta Yhdistyneeseen kuningaskuntaan. Jos erosopimus tulee voimaan, asetusta (EU) 2015/2365, myös sen 2 artiklan 2 kohdan a alakohdassa säädettyä vapautusta, sovelletaan Yhdistyneeseen kuningaskuntaan ja Yhdistyneessä kuningaskunnassa siirtymäkauden ajan mainitun sopimuksen mukaisesti ja sen soveltaminen päättyy siirtymäkauden päättyessä.
                  
               
                     (3)
                  
                  
                     Ellei asiasta ole annettu erityisiä säännöksiä, Yhdistyneen kuningaskunnan eroamisella unionista olisi se vaikutus, että asetuksen (EU) 2015/2365 2 artiklan 2 kohdan a alakohdassa säädettyä vapautusta, joka koskee Euroopan keskuspankkijärjestelmän (EKPJ) jäseniä, muita vastaavaa toimintaa harjoittavia jäsenvaltioiden elimiä sekä muita unionin julkisia elimiä, joiden vastuulla on julkisen velan hoito tai jotka osallistuvat sen hoitoon unionissa, ei enää sovelleta Yhdistyneen kuningaskunnan keskuspankkiin, muihin vastaavaa toimintaa harjoittaviin Yhdistyneen kuningaskunnan elimiin eikä muihin Yhdistyneen kuningaskunnan julkisiin elimiin, joiden vastuulla on julkisen velan hoito tai jotka osallistuvat sen hoitoon.
                  
               
                     (4)
                  
                  
                     Komissio on arvioinut kansainvälistä kohtelua, jota Yhdistynyt kuningaskunta soveltaa unionista eroamisensa jälkeen arvopapereilla toteutettavien rahoitustoimien osalta voimassa olevien lakiensa nojalla keskuspankkeihin sekä sellaisiin julkisiin elimiin, joiden tehtävänä on julkisen velan hoito tai jotka osallistuvat sen hoitoon, ja esittänyt päätelmänsä Euroopan parlamentille ja neuvostolle.
                  
               
                     (5)
                  
                  
                     Komission arvioinnin päätelmänä oli, että Yhdistyneen kuningaskunnan keskuspankki ja julkiset elimet, joiden vastuulla on julkisen velan hoito tai jotka osallistuvat sen hoitoon, olisi vapautettava asetuksen (EU) 2015/2365 4 artiklan mukaisesta ilmoitusvelvollisuudesta ja sen 15 artiklan mukaisista uudelleenkäyttöä koskevista läpinäkyvyysvaatimuksista.
                  
               
                     (6)
                  
                  
                     Yhdistyneen kuningaskunnan viranomaiset ovat antaneet takeita, jotka koskevat EKPJ:n jäsenten asemaa, oikeuksia ja velvollisuuksia. Takeisiin kuuluu muun muassa aikomus myöntää asetuksen 2015/2365 2 artiklan 2 kohdassa säädettyä vapautusta vastaava vapautus EKPJ:n jäsenille, muille vastaavaa toimintaa harjoittaville jäsenvaltioiden elimille ja muille unionin julkisille elimille, joiden vastuulla on julkisen velan hoito tai jotka osallistuvat sen hoitoon unionissa.
                  
               
                     (7)
                  
                  
                     Yhdistyneen kuningaskunnan keskuspankki, muut vastaavaa toimintaa harjoittavat Yhdistyneen kuningaskunnan elimet ja muut Yhdistyneen kuningaskunnan julkiset elimet, joiden vastuulla on julkisen velan hoito tai jotka osallistuvat sen hoitoon, olisi sen vuoksi sisällytettävä asetuksessa (EU) 2015/2365 säädettyyn luetteloon vapautuksen piiriin kuuluvista yhteisöistä.
                  
               
                     (8)
                  
                  
                     Sen vuoksi asetusta (EU) 2015/2365 olisi muutettava.
                  
               
                     (9)
                  
                  
                     Komissio seuraa jatkossakin säännöllisesti asetuksen (EU) 2015/2365 2 artiklan 2 kohdassa säädettyyn luetteloon sisältyvien, ilmoitusvelvollisuudesta ja uudelleenkäyttöä koskevista läpinäkyvyysvaatimuksista vapautettujen keskuspankkien ja julkisten elinten kohtelua. Luettelo voidaan saattaa ajan tasalle ottaen huomioon kyseisissä kolmansissa maissa tapahtuva sääntelyjärjestelyjen kehitys ja mahdolliset uudet tietolähteet. Tällainen uudelleenarviointi voi johtaa tiettyjen kolmansien maiden poistamiseen vapautuksen piiriin kuuluvien yhteisöjen luettelosta.
                  
               
                     (10)
                  
                  
                     Tämän asetuksen olisi tultava voimaan kiireellisesti, ja sitä olisi sovellettava sitä päivää seuraavasta päivästä, jona asetuksen (EU) 2015/2365 soveltaminen Yhdistyneeseen kuningaskuntaan ja Yhdistyneessä kuningaskunnassa lakkaa,
                  
               ON HYVÄKSYNYT TÄMÄN ASETUKSEN:
         
            1 artikla
            Lisätään asetuksen (EU) 2015/2365 2 artiklan 2 kohtaan c alakohta seuraavasti:
            
               
                           ”c)
                        
                        
                           keskuspankkiin, muihin elimiin, jotka harjoittavat vastaavaa toimintaa, eikä muihin julkisiin elimiin, joiden vastuulla on julkisen velan hoito tai jotka osallistuvat sen hoitoon, Ison-Britannian ja Pohjois-Irlannin yhdistyneessä kuningaskunnassa.”
                        
                     
         
         
            2 artikla
            Tämä asetus tulee voimaan sitä päivää seuraavana päivänä, jona se on julkaistu Euroopan unionin virallisessa lehdessä.
            Sitä sovelletaan sitä päivää seuraavasta päivästä, jona asetusta (EU) 2015/2365 lakataan soveltamasta Yhdistyneeseen kuningaskuntaan ja Yhdistyneessä kuningaskunnassa.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 30 päivänä tammikuuta 2019.
            
               
                  Komission puolesta
               
               
                  Puheenjohtaja
               
               Jean-Claude JUNCKER
            
         
         
            (1)  EUVL L 337, 23.12.2015, s. 1.